遺夔門故舊
作者：馮時行
朝代：宋

paragraphs: 蜀江迸出岷山來，翻濤鼓浪成風雷。
掀天斡地五千里，爭赴東海相喧豗。
白鹽赤甲當道路，呀然拒之欲使回。
大山大水相較力，究轉稍肯開東隈。
山氣盛豪水氣怒，二氣停滀成胚胎。
離騷兮作文章祖，始知孕秀鍾英才。
曄曄令君出此地，得非千歲之根荄。
願祝君如此山水，滔滔岌岌風雲起。
人言富貴出長年，拭眼看君出奇偉。
功名落落麒麟閣，公當不負山與水。
如我頑鈍何爲者，剩買耕牛老東里。